text: Greta Magnusson-Grossman
  
  publiceret: 2022-05-17 10:37:41+02:00
  Greta Magnusson-Grossman var en svensk-amerikansk arkitekt og industriel designer. Hun var en af de første designere der bragte den Skandinaviske æstetik til det sydlige Californien.
  Magnusson-Grossman's karriere indenfor design og arkitektur strakte sig over 40 år, primært med succes i Europa og USA. Hun er i dag primært anerkendt for sine modernistiske og industrielle stil, inspireret af Bauhausskolen og den svenske funktionalisme, tilføjet hendes egen mere eksperimenterende tilgang, herunder udtrykt ved brugen af farver.
  Efter endt uddannelse på Konstfack i Stockholm etablerede hun Studio, en kombineret butik og værksted i Stockholm, hvorfra hun designede og producerede møbler og designgenstande. Hun var den første svenske kvinde til at starte butik med salg af egne designmøbler.
  Magnusson-Grossman var i det hele taget en af de første kvindelige designere, der vandt indpas i et mandsdomineret fag. Efter emigration til USA, åbnede hun i 1940 designstudio på Rodeo Drive i Los Angeles, og var med til at præge “California Modern”-stilen gennem sin særlige kombination af skandinavisk design med den mere afslappede californiske livsstil. Foruden karrieren som selvstændig designer og arkitekt, underviste hun også møbeldesign på UCLA i perioden 1957-1963.
  Greta Magnusson-Grossman er mest anerkendt for sine designarbejder, primært møbler og interiør, men hun har også arbejdet som arkitekt. Flere af hendes mest anerkendte designarbejder er for den danske møbel- og interiørvirksomhed Gubi. Særligt bordlampen Cobra fra 1950’erne vandt international anerkendelse. Hendes mest ikoniske arkitekttegnede hus er The Hurley House, som blev bygget i 1958 i Los Angeles, Californien.
  Greta Magnusson-Grossman(født Magnusson) blev født i 1906 i Helsingborg, Sverige. Hun kom fra en familie af svenske møbelsnedkere og var selv i lære som snedker hos møbelproducenten Kärnans i Helsingborg. Magnusson-Grossman var den eneste kvindelige snedkerlærling på værkstedet og var dermed foran sin tid. I 1928 begyndte hun på uddannelsen som industriel designer på Konstfack-skolen i Stockholm, hvorfra hun dimitterede i 1933. I samme år giftede hun sig med den britisk, jødiske jazzmusiker Billy Grossman. Parret fik ingen børn. Grundet den stigende fascisme i Europa, emigrerede parret til USA ved 2. verdenskrigs udbrud i 1940.
  Magnusson-Grossman blev den første kvindelige vinder af svenske Hantverksföreningens møbelkonkurrence. I 1950 vandt Cobra bordlampen prisen ‘Good Design Award’ og blev samme år udstillet på Museum of Modern Art i New York. Igennem karrieren var hendes arbejde endvidere ofte repræsenteret i magasinet Arts & Architecture magazine.